**ΠΑΙΧΝΙΔΙ ΚΑΙ ΚΟΙΝΩΝΙΚΗ ΑΛΛΗΛΕΠΙΔΡΑΣΗ**

Ενδεικτική δραστηριότητα:

Καθόμαστε σε ένα τραπέζι με το παιδί. Μπροστά μας έχουμε απλωμένα κα τακτοποιημένα τα υλικά- παιχνίδια που θα χρησιμοποιήσουμε, ώστε να τα βλέπει το παιδί . Έστω ότι έχουμε λευκές κόλλες και μαρκαδόρους: προτρέπουμε το παιδί να πάρει τις κόλλες και μετά τους μαρκαδόρους, να τους ανοίξει, να χρωματίσει και αφού τους κλείσει να τους βάλει στη θέση τους. Θέλουμε το παιδί να μην αρπάζει αλλά να δείχνει αυτό που επιλέγει. Πώς το καταφέρνουμε; Ρωτάμε ΄΄ τί θέλεις΄΄ και, όταν πάει να αρπάξει, του λέμε ΄΄δείχνω΄΄ ενώ ταυτόχρονα δείχνουμε εμείς με το δάχτυλό μας. Πρέπει να είμαστε σίγουροι ότι γινόμαστε αντιληπτοί! Σε περίπτωση που το παιδί χρησιμοποιεί προφορικό λόγο επιμένουμε στο να μας ζητήσει αυτό που θέλει λεκτικά. Παρόμοια λειτουργούμε για διάφορες δραστηριότητες, π.χ. ζωγραφίζω με τέμπερες, περνάω χαντρούλες σε ένα κορδόνι, φτιάχνω πάζλ κ.α.

Σε ένα δεύτερο επίπεδο για να ενισχύσω το παράλληλο παιχνίδι μπορώ να ζωγραφίσω εγώ κάτι απλό προτρέποντας το παιδί να με παρακολουθεί (προσπαθώ να ενισχύσω το ενδιαφέρον του για πράγματα που κάνει κάποιος άλλος), είτε ακόμα να του ζητήσω να κάνει το ίδιο (σε περίπτωση που δυσκολεύεται, του κρατάω το χέρι και το καθοδηγώ).

Τί πρέπει να έχω κατά νου:

Καλό θα είναι να έχουμε έναν στόχο την φορά, ο οποίος να είναι ξεκάθαρος από μεριάς μας. Αρχίζω με απλούς στόχους και αφού κατακτηθούν περνάω στο επόμενο βήμα. Π.χ. για κάποια παιδιά στόχος μπορεί να είναι απλώς να καθίσουν στην καρέκλα. Σε αυτή την περίπτωση με ενδιαφέρει πρωτίστως το παιδί να καθίσει για ένα χρονικό διάστημα και δευτερευόντως η δραστηριότητα αυτή καθ΄ αυτή. Για να δουλέψω το παιδί πρέπει να είναι ήρεμο. Ακόμα και αν γκρινιάζει και βλέπω ότι δεν μπορώ να ολοκληρώσω κάποια δραστηριότητα καλό θα είναι να μην τον αφήσω να σηκωθεί αμέσως από την καρέκλα (ώστε να μην εδραιώνεται η αντίληψη του ΄΄γκρινιάζω και άρα περνάει το δικό μου΄΄. Να σηκώνεται όταν είναι ήρεμος και όταν εγώ του το επιτρέπω. Για αυτό, στην αρχή τουλάχιστον, ο χρόνος θέλω το παιδί να δουλέψει ας είναι μικρός κι ας τον αυξάνω σταδιακά).

Γνωρίζω εκ των προτέρων τί θέλω να κάνω και έχω μπροστά μόνο ότι χρειάζομαι, ώστε το παιδί να μην μπερδεύεται και να κατανοεί την διαδικασία. Κάποια παιδιά αναστατώνονται εάν βρίσκονται μπροστά τους πάρα πολλά πράγματα, ενώ άλλα θέλουν να βλέπουν τον όγκο της δουλειάς ολόκληρο ( π.χ. εάν θέλουμε το παιδί να κάνει πέντε φωτοτυπίες με προγραφικές ασκήσεις ας τις έχουμε όλες πάνω στο τραπέζι, γιατί, εφόσον το παιδί κατανοεί ποσοτικά τον όγκο της δουλειάς του, υπάρχει η περίπτωση αυτό να νομίζει ότι έχει τελειώσει και εάν εμείς βγάλουμε και άλλες φωτοτυπίες από το συρτάρι να αρχίσει να γκρινιάζει).

Τονίζω ότι η παραπάνω δραστηριότητα δίνει μία κατεύθυνση πάνω στην οποία δουλεύω. Ωστόσο, δεδομένου ότι το κάθε παιδί είναι διαφορετικό, την προσαρμόζω στο παιδί μου ανάλογα με τις ικανότητες και τις ανάγκες του. Καλό θα είναι όταν δουλεύουμε στο σπίτι να έχουμε ένα συγκεκριμένο χώρο (ένα γραφείο ή μία συγκεκριμένη θέση στο τραπέζι), ώστε το παιδί, ακόμα κι αν διαμαρτύρεται αρχικά, στην πορεία να μάθει ότι είναι ο χώρος στον οποίο θα εργάζεται (όπως κάνουμε και στο σχολείο).